ખેતી સાથે પશુપાલનનો મુદ્દો પણ જોડાયેલો છે. ક્વોરીની રાખના થર ખેત જમીન પર જામી જતાં હોવાથી ઘાસ પણ થતું નથી અને ઘાસચારાના અભાવે ગામલોકો પશુ પણ રાખી શકતા નથી. આમ તો મધ્ય ગુજરાત પશુપાલનથી સમૃદ્ધ છે, પરંતુ ક્વોરીની અસર હેઠળ આવતાં ગામડાંઓ માટે પશુપાલન ખૂબ જ મુશ્કેલ છે. ગામડાંમાં હયાત પશુના આરોગ્યનો મુદ્દો પણ ગંભીર બની રહ્યો છે. રાખવાળો ઘાસચારો ખાવાથી પશુઓના અણધાર્યા મોત થતાં હોવાનું ગામલોકોનું કહેવું છે.